recursal/SuperWikiNEXT-32B huggingface dataset:
**École nationale d’administration** eli ENA on julkinen hallinnon alan korkeakoulu Malin pääkaupungissa Bamakossa.

ENA on saanut alkunsa vuonna 1958 perustetusta Ranskan Sudanin virkamieskoulusta. Se sai nykyisen nimensä vuonna 1963 ja muuttui korkeakouluksi vuonna 1972. ENA lakkautettiin vuonna 1998 ja sen toiminta siirrettiin Malin yliopiston oikeus- ja taloustieteiden tiedekuntaan. Korkeakoulu perustettiin uudelleen vuonna 2006.

ENA toimii Malin pääministerin alaisuudessa. Se kouluttaa ylempiä virkamiehiä valtionhallintoa varten, antaa täydennyskoulutusta ja harjoittaa tutkimustoimintaa. Opiskelijamäärät eivät ole kovin suuria: kolmannessa promootiossa vuonna 2013 valmistui 92 ja neljännessä vuonna 2017 44 virkamiestä.

Lähteet
-------

1. ↑  Historique *ENA Mali*.  Arkistoitu 7.11.2019. Viitattu 7.11.2019.
2. ↑  Organisation de l’ENA *ENA Mali*. Viitattu 7.11.2019.
3. ↑  Une triple mission *ENA Mali*. Viitattu 7.11.2019.
4. ↑  Chiffres clés *ENA Mali*. Viitattu 7.11.2019.

Aiheesta muualla
----------------

* ENA:n sivusto (ranskaksi)
Klavdija Plotnikovan nimikirjoitus vuodelta 1970.
**Klavdija Zaharovna Plotnikova** (ven. Клавдия Захаровна Плотникова, kam. *Klawd'a*, 1893 Abalakovo – 20. syyskuuta 1989) oli viimeinen kamassia äidinkielenään puhunut henkilö. Sajanin vuoristoalueella Venäjän keisarikunnassa syntyneen Plotnikovan isä oli venäläinen Zahar Perov ja äiti kamassi Afanasija. Hänen äitinsä sukunimi on tuntematon. Plotnikovan perhe on numerolla 14 kielitieteilijä Kai Donnerin laatimassa Abalakovon kamassiperheiden luettelossa.

Plotnikova ei puhunut kamassia 1950-luvun vaihteen jälkeen, koska hänellä ei ollut enää kamassia taitavia tuttavia. Plotnikovan kamassintaito oli siitä huolimatta erittäin hyvä, ja hän oli suureksi hyödyksi kielentutkijoille koko loppuelämänsä ajan. Vuonna 1970 Plotnikova vieraili Tallinnassa järjestetyssä kansainvälisessä fennougristikongressissa, jossa hänen puhettaan äänitettiin. Plotnikova puhui myös sujuvaa venäjää, jonka taidon hän oli oppinut jo varhain lapsuudessaan. Kamassintaitoisten vähetessä venäjästä tuli lopulta hänen ainoa kielensä, jolla hän pystyi keskustelemaan muiden ihmisten kanssa. Venäjä vaikutti vahvasti hänen puhumaansa kamassiin. Erityisesti ääntämyksessä, sanastossa ja lauserakenteessa näkyi venäjästä tulleita piirteitä. Sen sijaan kamassin muoto-opillinen rakenne oli säilynyt pääosin ennallaan hänen puheessaan. Venäjän vaikutus ilmeni erityisesti rakenteen ja sanaston köyhtymisenä, sillä monet muoto-opilliset muodot ja lauseopilliset rakenteet olivat jääneet pois hänen käytöstään ja hänen sanavarastonsa oli pienentynyt suhteellisen paljon.

Kun Plotnikova menehtyi 20. päivä syyskuuta, sitä myötä kamassin kieli sammui. Tuona päivänä vietetään nykyisin kuolleiden kielten muistopäivää.

Lähteet
-------

1. 1 2 3  Künnap, Ago: *System und Ursprung der kamassischen Flexionssuffixe I : Numeruszeichen und Nominalflexion*. Väitöskirja. Suomalais-ugrilaisen Seuran toimituksia 147. Helsinki: Suomalais-ugrilainen Seura, 1971. ISSN 0355-0230.
2. ↑  Joki, Aulis J.: "Castrén – Suomen suvun etsijä", *Suomalaiset aasiankävijät*, s. 26. Helsinki: Kirjayhtymä, 1980. ISBN 951-26187-6-1.
3. ↑  Kuolleiden kielten muistopäivä *Kotimaisten kielten keskus*. Viitattu 20.9.2023.
**Néa Moní** (kreik. Νέα Μονή, "Uusi luostari"; myös *Nea Monin luostari*) on ortodoksinen luostari Chíoksen saarella Kreikassa. Se sijaitsee Omiroúpolissa lähellä Karyésin kylää. Luostari on osa Unescon maailmanperintöluettelon kohdetta Dafnín, Ósios Loukáksen ja Chíoksen Néa Monín luostarit yhdessä Dafnín ja Ósios Loukáksen luostarien kanssa.

Yksityiskohta Néa Monín mosaiikeista.
Néa Monín perusti Bysantin keisari Konstantinos IX, jolle kaksi chíoslaista munkkia oli ennustanut tämän ollessa saarella karkotettuna, että tämä nousee vielä hallitsijaksi. Konstantinos meni naimisiin keisarinna Zoen kanssa vuonna 1042 ja nousi tämän rinnalle kanssahallitsijaksi. Konstantinoksen muistettua ennustuksen hän rakennutti Chíoksen saarelle luostarin ja myönsi tälle vapauksia sekä lahjoitti varoja.

Luostari oli usean vuosisadan ajan Chíoksen merkittävin kirkkorakennus, mutta se kärsi tuhoja 1800-luvulla. Vuonna 1822 turkkilaiset tekivät ryöstöretken luostariin ja vuonna 1881 se kärsi pahoin maanjäristyksessä. Kupoli, kellotorni ja pääkirkon pyhäkön apsis sortuivat sekä monet mosaiikeista tuhoutui maanjäristyksessä. Kupoli rakennettiin uudelleen vuonna 1900 ja mosaiikit restauroitiin 1960-luvulla. Vuonna 2011 luostarissa oli kaksi asukasta.

Hieman maalaismaiseen tyyliin rakennetun Néa Monín mosaiikit ovat yksinkertaisempia kuin Dafnín ja Ósios Loukáksen luostareissa. Mosaiikit ovat myös tyyliltään hieman erilaisia ja ne ovat saaneet vaikutteita itämaisesta taiteesta.

Néa Moní on ollut maailmanperintökohde vuodesta 1990.

Lähteet
-------

1. 1 2  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. 1 2 3 4  ICOMOS: Monasteries of Daphni, Hossios Luckas and Nea Moni of Chios: Advisory Body Evaluation  13. lokakuuta 1989. UNESCO World Heritage Center. Viitattu 5. huhtikuuta 2007. (englanniksi) (ranskaksi)
3. 1 2 3 4  Nea Moni chiosonline.gr.  Arkistoitu 18.5.2008. Viitattu 15.2.2008. (englanniksi)
4. ↑  Monasteries of Daphni, Hosios Loukas and Nea Moni of Chios UNESCO World Heritage Centre. Viitattu 15.4.2015.

Aiheesta muualla
----------------

* Kuvia tai muita tiedostoja aiheesta **Néa Moní** Wikimedia Commonsissa
**Antti Lindeblom** (1880 Rautalammi – 1954) oli suomalainen taidemaalari joka tunnettiin erityisesti muotokuvamaalarina.

Lindeblomin vanhemmat olivat kruununvouti Johan Edvard Lindeblom ja Johanna Mathilda o.s. Wesslin. Lassilan kartanossa Rautalammilla lapsuutensa viettänyt Antti Lindeblom harrasti musiikkia ja soitti veljiensä kanssa perhekvartetissa. Hän kävi Kuopion lyseota ja pääsi sieltä ylioppilaaksi. Lindeblom opiskeli 1900-luvun alussa Suomen Taideyhdistyksen piirustuskoulussa ja valmistui piirustuksenopettajaksi. Hän toimi opettajana Helsingin Suomalaisessa Reaalilyseossa ja Helsingin yliopiston piirustuslaitoksella. 

Lindeblom maalasi pääasiassa muotokuvia mutta myös maisemamaalauksia.

Antti Lindeblomin vanhempi veli oli Ikaalisten kirkkoherra, rovasti Hugo Alfred Kalaja (1872–1946) jonka luona Lindeblom oli pitkiä aikoja sotavuosina Helsingin pommituksia paossa.

Maalauksia
----------

* *Rautalampilainen tyttö L.P. (Liisa Peura)*. 1906
* *Vettä kantava nainen*. 1908
* *Kauppaneuvoksetar Aina Peuran muotokuva*. 1951
* Emmy Achtén ja Alma Fohströmin muotokuvat Kansallisoopperan Alminsalissa.
* Useita Helsingin yliopiston professorien ja opettajien muotokuvia muun muassa Kalle Rikalan ja Antti Pietilän muotokuvat
* Aarne Pohjosen muotokuva, lahjoitettu Rautalammen museolle 2023

Lähteet
-------

1. 1 2 3 4  Rautalammin museo : Taidetta Rautalammilla - Poimintoja Rantalammin museon taidekokoelmasta : Antti Lindeblom (Arkistoitu – Internet Archive)
2. ↑  Ylioppilasmatrikkeli 1853–1899 : Hugo Alfred Kalaja

Aiheesta muualla
----------------

* Suomalaisen kuvataiteen bibliografia : Antti Lindeblom
**Tori.fi** on internetissä toimiva osto- ja myyntikauppapaikka. Se julkaisee kuluttajien luokiteltuja ilmoituksia maksutta. Yrityskäyttäjille on saatavissa Tori-kaupat-palvelu, joka mahdollistaa sivuston käytön liiketoiminnassa. Päivittäin palvelussa tehdään lähes 20 000 kauppaa.

Kysyntä ja käyttömäärät
-----------------------

Alkukeväästä 2013 Tori.fi nousi suosituimmaksi verkon vertaiskauppapaikaksi Huuto.netin ohi ja sijoittuu suosituimpien suomalaisten verkkosivustojen vertailussa neljänneksi yli 40 miljoonalla viikoittaisella sivulatauksellaan (TNS Metrix, vko 4, 2014). Vuonna 2012 palveluun jätettiin noin 1,7 miljoonaa myydään-, ostetaan- tai annetaan ilmaiseksi -ilmoitusta, mikä oli noin 70 prosenttia enemmän kuin edellisenä vuonna. Suosituimpia tuoteryhmiä olivat huonekalut ja sisustustarvikkeet sekä autot ja niiden varaosat. Eniten ilmoituksia suhteessa väestömäärään jätettiin Pohjois-Karjalan maakunnasta.

Vuoden 2018 aikana ilmoituksia jätettiin yhteensä yli 10,3 miljoonaa. Vuonna 2020 palvelussa vieraili kuukausittain noin 2,7 miljoonaa eri kävijää.

Omistus
-------

Joulukuussa 2009 avattu Tori.fi on norjalaisen Schibsted-konsernin omistama. Sivusto on osa Schibstedin yli 30 maassa toimivaa luokiteltujen ilmoitusten verkkosivustoketjua, ja se on toteutettu Ruotsin suosituimmaksi nousseen Blocket.se-sivuston pohjalta. Schibstedin verkkokauppapaikka on markkinajohtaja myös Ranskassa (Leboncoin.fr) ja Espanjassa (Segundamano.es).

Yksityisyys
-----------

Huhtikuussa 2023 sovellukseen lisättiin mahdollisuus vahvaan tunnistautumiseen. Muutoksen myötä käyttäjät voivat varmentaa itsensä käyttämällä mobiilivarmennetta tai pankkitunnuksia.

Lähteet
-------

1. 1 2 3  Vertaiskauppa on valtavirtaistunut hetkessä, mutta tämä ei vielä riitä  4.7.2019. Tori.fi. Viitattu 8.7.2019.
2. ↑  Tässä kotimaisessa kauppapaikassa vaihtui 3% Suomen kansantuotteesta: 5,9 miljardin euron tavarat *Talouselämä*.  17.1.2013.  Arkistoitu 20.1.2013. Viitattu 5.4.2013.
3. ↑  "Jussi Lystimäen johtama Tori.fi – suomalainen versio Schibstedin Blocket-palvelusta – aloitti maihinnousunsa vauhdilla", artikkelissa Erkkilä, Matias: Schibsted palasi Suomeen *Markkinointi & Mainonta*.  25.1.2010. Viitattu 5.4.2013.
4. ↑  Ovaskainen, Teppo: Huuto.net sai kilpailijan – nettikaupan jättiläinen Suomeen *Uusi Suomi*.  26.1.2010. Viitattu 5.4.2013.
5. ↑  Tuomas Linnake: Tori.fihin tuli muutos, jota on toivottu vuosia *Ilta-Sanomat*.  13.4.2023. Viitattu 28.11.2023.
**Di-*tert*-butyylidikarbonaatti** (C10H18O5) on t-butanolin karbonaattiesteri. Yhdistettä käytetään laajasti orgaanisessa synteeseissä amiinien suojaukseen ja muiden orgaanisten yhdisteiden valmistukseen.

Ominaisuudet ja valmistus
-------------------------

Di-*tert*-butyylidikarbonaatti on huoneenlämpötilassa kirkasta nestettä. Yhdiste ei liukene veteen, mutta liukenee orgaanisiin liuottimiin, kuten etanoliin, asetoniin, asetonitriiliin ja tetrakloorimetaaniin. Vedessä se hydrolysoituu t-butanoliksi ja hiilidioksidiksi.

Di-*tert*-butyylidikarbonaattia valmistetaan lähtemällä kalium-tert-butoksidista, joka reagoi hiilidioksidin kanssa muodostaen kalium-tert-butyylikarbonaattia. Tämä välituote reagoi fosgeenin kanssa di-*tert*-butyylitrikarbonaatiksi. Di-*tert*-butyylitrikarbonaatista eliminoituu emäksien, kuten DABCO:n, vaikutuksesta hiilidioksidia ja tuotteena muodostuu di-*tert*-butyylidikarbonaattia.

Käyttö
------

Tärkein Di-*tert*-butyylidikarbonaatin käyttökohde orgaanisessa synteeseissä on sen reaktio amiinien kanssa, jolloin amiini suojautuu t-butoksikarbonyyli- eli t-Boc-johdannaisena. Tämä suojaryhmä kestää hyvin emästen ja nukleofiilien reaktiot, mutta laimeatkin hapot poistavat sen. Tyypillisesti t-Boc-ryhmän poistamiseen käytetään trifluorietikkahapon dikloorimetaaniliuosta, mutta myös Lewis-happoja voidaan käyttää. Di-*tert*-butyylidikarbonaattia käytetään suojaavana reagenssina erityisesti valmistettaessa synteettisiä peptidejä ja se soveltuu hyvin niin kutsutuksi ortogonaaliseksi suojaryhmäksi yhdessä emäslabiilien suojaryhmien, kuten Fmoc-ryhmän kanssa. Yhdiste reagoi myös fenolien, alkoholien ja tiolien kanssa muodostaen niistä t-butyylikarboksijohdannaisen.

Lähteet
-------

1. ↑  Bis(tert-butoxycarbonyl)oxide – Substance summary NCBI. Viitattu 30. lokakuuta 2013.
2. 1 2 3 4  W. L. F. Armarego,Christina Chai: *Purification of Laboratory Chemicals*, s. 139. Butterworth-Heinemann, 2012. ISBN 978-0123821614. Kirja Googlen teoshaussa (viitattu 21.10.2013). (englanniksi)
3. 1 2 3  Michel Wakselman: *Di-t-butyl Dicarbonate, e-EROS Encyclopedia of Reagents for Organic Synthesis*, John Wiley & Sons, New York, 2001 Teoksen verkkoversio Viitattu 30.10.2013
4. ↑  Barry M. Pope, Yutaka Yamamoto & D. Stanley Tarbell: Di-tert-butyl dicarbonate.  *Organic Syntheses*, 1988, Coll. Vol. 6. vsk, s. 418. Artikkelin verkkoversio. Viitattu 30.10.2013.  (englanniksi)
5. ↑  Thomas Felgenhauer, Cristopher Schirwitz & Frank Breitling: *Peptide Synthesis, Organic, Ullmann's Encyclopedia of Industrial Chemistry*, John Wiley & Sons, New York, 2010. Viitattu 30.10.2013
6. ↑  George S. Zweifel & Michael H. Nantz: *Modern Organic Synthesis*, s. 60. W. H. Freeman and Company, 2007. ISBN 978-0-7167-7266-8. (englanniksi)
7. ↑  Jonathan Clayden, Nick Greeves, Stuart Warren, Peter Wothers: *Organic Chemistry*, s. 655. Oxford University Press, 2008. ISBN 978-0-19-850346-0. (englanniksi)
**Divinyylibentseeni** (C10H10) on aromaattinen hiilivety. Tyypillisesti divinyylibentseeniä käytetään kahden keskenään isomeerisen muodon m-divinyylibentseenin ja p-divinyylibentseenin seoksena. Divinyylibentseeni on polymeeriteollisuudessa runsaasti käytetty monomeeri muoveissa ja kumeissa.

Ominaisuudet
------------

Divinyylibentseeni on huoneenlämpötilassa väritön neste. Yhdiste ei liukene veteen, mutta liukenee hiilivetyihin. Divinyylibentseeni on styreeniä reaktiivisempaa ja polymerisoituu helposti sekä itsensä, että muiden polymeroituvien yhdisteiden kanssa jo huoneenlämpötilassa. Divinyylibentseenin homopolymeroitumisessa muodostuva polymeeri on haurasta. Tämän vuoksi Divinyylibentseeniin lisätään stabilisaattoriksi tyypillisesti rikkiä ja 4-tert-butyylikatekolia.

Valmistus ja käyttö
-------------------

Divinyylibentseenin valmistukseen käytettävä prosessi on samankaltainen styreenin valmistusmenetelmän kanssa. Reaktiossa dietyylibentseeni johdetaan reaktoriin, jossa on dehydrausreaktiota nopeuttavaa katalyyttiä. Reaktio suoritetaan noin 600 °C lämpötilassa ja tällöin reaktio tuote on pääasiassa m- ja p-divinyylibentseenien 2,25:1-seos. Sivutuotteena muodostuu etyylivinyylibentseeniä. Reaktiolämpötilassa muodostuva o-divinyylibentseeni reagoi helposti edelleen naftaleeniksi, eikä sitä juurikaan muodostu. Lopuksi tuote puhdistetaan alipainetislauksella.

Divinyylibentseenistä muodostuva homopolymeeri polidivinyylibentseeni on haurasta eikä sillä juurikaan ole käyttökohteita. Sen sijaan divinyylibentseenin ja muiden monomeerien muodostamat heteropolymeerit ovat yleisessä käytössä. Yksi tärkeimmistä niistä on kopolymeeri styreenin kanssa ja näitä hartseja käytetään erityisesti ioninvaihdossa. Muissa polymeereissä divinyylibentseeniä käytetään ristisillottavana yhdisteenä. Ristisilloitus divinyylibentseenillä parantaa polymeerin kovuutta, kuumuudenkestävyyttä ja kimmomoduulia. Tällaisia polymeerejä käytetään muun muassa sähköneristeinä.

Lähteet
-------

1. ↑  Divinyylibentseeni (isomeerien seos) kansainvälinen kemikaalikortti Viitattu 28.4.2014
2. 1 2 3 4 5 6  Denis H. James & William M. Castor: *Styrene, Ullmann's Encyclopedia of Industrial Chemistry*, John Wiley & Sons, New York, 2011. Viitattu 28.4.2014
3. 1 2 3 4  Shiou-Shan Chen: *Styrene, Kirk-Othmer Encyclopedia of Chemical Technology*, John Wiley & Sons, New York, 2006. Viitattu 28.4.2014.
4. 1 2  Hans R. Kricheldorf,Oskar Nuyken,Graham Swift: *Handbook of Polymer Synthesis*, s. 106. CRC Press, 2010. ISBN 9780824754730. Kirja Googlen teoshaussa (viitattu 28.4.2014). (englanniksi)

Aiheesta muualla
----------------

* ChemBlink: Divinylbenzene (englanniksi)
* ChemBlink: 1,3-Di(Ethenyl)Benzene (englanniksi)
* ChemBlink: 1,4-Di(Ethenyl)Benzene (Arkistoitu – Internet Archive) (englanniksi)
*Tämä artikkeli käsittelee yhteiskunnallista tilannetta. Poikkeustila on myös Edward Zwickin ohjaama elokuva.*
**Poikkeustila** on väliaikainen yhteiskunnallinen tilanne, jolloin normaali lainsäädäntö, valtiosääntö tai kansalaisoikeudet eivät päde, ja viranomaisten valtuudet ovat suuremmat kuin tavallisesti. Poikkeustila voidaan julistaa hallituksen päätöksellä esimerkiksi luonnonkatastrofin, kapinan, sisällissodan, tartuntataudin tai muun yhteiskuntaa uhkaavan tilanteen syntyessä. Yksi poikkeustilan aikana esiintyvä toimenpide voi olla esimerkiksi ulkonaliikkumiskielto.

Suomessa
--------

Valtioneuvosto voi yhteistoiminnassa presidentin kanssa julistaa Suomeen poikkeusolot, joiden jälkeen on mahdollista soveltaa valmius- ja puolustustilalain säädöksiä. Poikkeustila voidaan julistaa vasta, kun kaikki muut lainsäädännölliset keinot on käytetty.

Aikaisemman, vuonna 1930 annetun, lain mukaan Suomi voitiin tarvittaessa julistaa sotatilaan. Tämän lain nojalla Suomi julistettiin sotatilaan 30. marraskuuta 1939 talvi­sodan alettua, ja sotatila jatkui 26. syyskuuta 1947 saakka.

Pitkäaikaisia poikkeustiloja
----------------------------

Israel on ollut poikkeustilassa vuoden 1945 Brittiläisen mandaattialueella säädetyssä poikkeustilassa. Knesset uudistaa poikkeustilan vuosittain.

Syyria oli poikkeustilassa vuoden 1963 baathistien vallankaappauksesta lähtien. Poikkeustila kumottiin vuonna 2011.*lähde?*

Egypti on ollut poikkeustilassa vuoden 1967 sodasta lähtien, lukuun ottamatta 18 kuukautta vuodesta 1980 ja uudelleen presidentti Anwar Sadatin murhasta 1981 lähtien. Laki uudistetaan kahden–kolmen vuoden välein. Kiellettyjä ovat muun muassa mielenosoitukset ja poliittiset organisaatiot, joita ei ole erikseen hyväksytty.*lähde?*

Turkkilainen perustuslain professori Zafer Üskül totesi vuoden 2001 lopulla Radikal-lehdessä, että maa on ollut poikkeustilassa 40 vuotta tasavallan 78 vuodesta.

Yhdysvalloissa oli tammikuussa 2019 CNN:n mukaan voimassa peräti 31 kansallista hätätilaa. Presidentillä on oikeus julistaa hätätila vuodelta 1976 olevan lain perusteella. Vanhimman yhä voimassa olevan hätätilan julisti Jimmy Carter vuonna 1979 Iranin panttivankikriisin vuoksi.

Lähteet
-------

1. ↑  Ajantasainen lainsäädäntö: Valmiuslaki 1552/2011 *finlex.fi*. Edita. Viitattu 25.2.2021.
2. ↑  Laki puolustustilasta (1983/1991), 45 § (tässä pykälässä mainitaan aikaisempi, sotatilasta annettu laki, jonka tämä laki kumosi) Finlex. Viitattu 2.5.2011.
3. ↑  *Factum, 7. osa (sm–vahi)*, s. 37, art. Sotatila. Weilin & Göös, 2005. ISBN 951-35-6681-1.
4. ↑  Avner Yaniv (1993). *National Security and Democracy in Israel*. Lynne Riener Publishers, 175. ISBN 1-55587-394-4.
5. ↑  Baruch Bracha. "Restriction of personal freedom without due process of law according to the Defence (Emergency) Regulations, 1945", *Israel Yearbook on Human Rights*, 296–323.
6. ↑  Alan Dowty (1998). *The Jewish State: A Century Later*. University of California Press.
7. ↑  BBC
8. ↑  Radikal
9. ↑  Pekka Mykkänen: Trump uhkaa ensi yönä julistaa muurikiistan vuoksi kansallisen hätätilan, mutta niitä on voimassa jo 31 kappaletta *Helsingin Sanomat*.  8.1.2019. Viitattu 15.2.2019.
Abdullah Ibrahim
Abdullah Ibrahim konsertoimassa 10. kesäkuuta 2011.
**Abdullah Ibrahim** (aikaisemmin **Adolph Johannes Brand**, taiteilijanimi **Dollar Brand**; s. 1934 Kapmaan provinssi) on eteläafrikkalainen jazzpianisti ja -säveltäjä.

Ibrahim aloitti pianonsoiton seitsemänvuotiaana. Vuonna 1958 hän perusti yhtyeen *the Jazz Epistles* yhdessä trumpetisti Hugh Masekelan kanssa. Yhtye teki ensimmäisen varsinaisen eteläafrikkalaisen jazzlevyn vuonna 1960. Vuonna 1962 Abdullah Ibrahimiksi nimensä muuttanut taiteilija muutti Zürichiin vaimonsa Sathima Bea Benjaminin kanssa. Zürichin vuosina Ibrahim tapasi esikuvansa Duke Ellingtonin ja levytti tämän kanssa vuonna 1963. Ellingtonin suosituksesta Ibrahim esiintyi myös Newport Jazz Festivalilla vuonna 1965.

Vuonna 1968 Ibrahim kääntyi muslimiksi. Vuonna 1976 hän levytti Etelä-Afrikassa useita levyjä, joista tunnetuimmaksi nousi apartheidin vastaisen liikkeen keskeiseksi kappaleeksi noussut "Mannenberg". Levytysten jälkeen hän muutti pysyvästi New Yorkiin.

Ibrahim on vieraillut Suomessa ainakin Pori Jazz -festivaaleilla 1979 sekä Tampere Jazz Happeningissä 1987 ja 2011.

Albumi *Water from an Ancient Well* (1986) valittiin vuonna 2005 hakuteokseen *1001 albumia jotka jokaisen on kuultava edes kerran eläessään*.

Lähteet
-------

1. 1 2 3  "Abdullah Ibrahim." Popular Artist Biographies. All Media Guide, 2006. Answers.com 27.8.2007.
2. ↑  South African music International Marketing Council of South Africa.  Arkistoitu 30.9.2007. Viitattu 16.8.2007. (englanniksi)
3. ↑  Festivaalivuosi 1979: Dollar Brand Pori Jazz.  Arkistoitu 6.5.2015. Viitattu 20.7.2013.
4. ↑  Tampere Jazz Happening 1987: Historia Tampere Music Festivals. Viitattu 27.12.2021.
5. ↑  Tampere Jazz Happening 2011: Historia Tampere Music Festivals. Viitattu 20.7.2013.
6. ↑  Dimery, Robert (toim.): *1001 Albums You Must Hear Before You Die*. Cassell Illustrated, 2005. ISBN 1-84403-392-9.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2

 |
|  |
| Kansalliset | 
* Espanja
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* BMLO
* Deutsche Biographie
* Elonet

 |
|  |
| Muut | 
* Europeana
* SNAC
* IdRef

 |

 |
**Kaliumnatriumtartraatti** eli **natriumkaliumtartraatti** (C4H4O6KNa) on viinihapon kalium- ja natriumsuola. Yhdistettä valmisti ensimmäisen kerran ranskalainen apteekkari Pierre Seignette vuonna 1672 La Rochellen kaupungissa. Tämän vuoksi yhdiste tunnetaan myös nimillä **seignettesuola** ja **rochellesuola**. Kaliumnatriumtartraattia voidaan käyttää muun muassa elintarvikkeissa lisäaineena ja lääkeaineena.

Ominaisuudet
------------

Huoneenlämpötilassa kaliumnatriumtartraatti on valkoisia tai värittömiä kiteitä. Yhdiste on hygroskooppista eli se imee helposti ilmasta kosteutta. Kidevedettömän yhdisteen lisäksi tunnetaan myös kidevedellinen tetrahydraatti (C4H4O6KNa·4H2O). Kidevesi poistuu yhdisteestä kuumentamalla yli 200 °C:n lämpötilaan. Kaliumnatriumtartraatti liukenee hyvin veteen, mutta ei orgaanisiin liuottimiin. Kaliumnatriumtartraattikiteet ovat optisesti aktiivisia.

Valmistus ja käyttö
-------------------

Kaliumnatriumtartraattia valmistetaan neutraloimalla kaliumvetytartraattia eli viinikiveä natriumhydroksidin tai natriumkarbonaatin avulla. Lopuksi seosta käsitellään vielä kaliumoksalaattiliuoksella. Yhdiste kiteytetään liuoksesta jäähdyttämällä hitaasti. Muodostuneet kiteet suodatetaan, pestään ja kuivataan.

Kaliumnatriumtartraattia voidaan käyttää lääketieteessä ulostuslääkkeenä, leivinjauheissa, elintarvikkeissa happamuudensäätöaineena, jolloin sen E-koodi on E 337, sokerien läsnäolon ilmoittamiseen käytetyn Fehlingin liuoksen valmistuksessa ja peilien hopeoinnissa. Kaliumnatriumtartraattikiteet ovat pietsosähköisiä, joten yhdistettä käytetään myös esimerkiksi mikrofoneissa.

Lähteet
-------

1. 1 2 3 4 5 6 7  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 468. Helsinki: Consalen Consulting, 2009. ISBN 978-952-92-5627-3.
2. 1 2 3  Gary T. Blair & Jeffrey J. DeFraties: *Hydroxy Dicarboxylic Acids, Kirk-Othmer Encyclopedia of Chemical Technology*, John Wiley & Sons, New York, 2000. Viitattu 24.6.2014
3. 1 2 3  Jean-Maurice Kassaian: *Tartaric Acid, Ullmann's Encyclopedia of Industrial Chemistry*, John Wiley & Sons, New York, 2000. Viitattu 24.6.2014
4. 1 2 3  Thomas Scott, Mary Eagleson: *Concise encyclopedia chemistry*, s. 890. Walter de Gruyter, 1994. ISBN 978-3110114515. Kirja Googlen teoshaussa (viitattu 24.6.2014). (englanniksi)
5. ↑  E337 - Natriumkaliumtartraatti Ruokavirasto. Viitattu 22.9.2023.

Aiheesta muualla
----------------

* PubChem: Potassium sodium tartrate (englanniksi)
* ChemBlink: Potassium sodium tartrate (englanniksi)
* ChemBlink: Potassium sodium tartrate tetrahydrate (englanniksi)
**tert-Butyylilitium** (C4H9Li) on eräs litiumin muodostamista organometalliyhdisteistä eli organolitiumyhdisteistä. Se on vahva emäs, jota käytetään orgaanisissa synteeseissä.

Ominaisuudet
------------

tert-Butyylilitium on huoneenlämpötilassa valkoinen kiteinen aine, joka sublimoituu kuumennettaessa. Yhdiste hajoaa 140 °C:n lämpötilassa litiumhydridiksi ja 2-metyylipropeeniksi. Se reagoi erittäin voimakkaasti myös veden ja muiden proottisten liuottimien kanssa. tert-Butyylilitium liukenee hyvin hiilivetyihin ja eettereihin, mutta reagoi eetterienkin kanssa. Reaktiivisuudeltaan yhdiste on voimakkaampi ja emäksisempi verrattuna isomeereihinsä n-butyylilitiumiin ja sek-butyylilitiumiin. Hiilivetyliuoksissa yhdiste muodostaa muiden organolitiumyhdisteiden tavoin aggregaatteja ja esiintyy tyypillisesti tetrameereinä.

Valmistus ja käyttö
-------------------

tert-Butyylilitiumia valmistetaan tyypillisesti metallisen litiumin ja tert-butyylikloridin välisellä reaktiolla. Liuottimina käytetään hiilivetyjä ja yhdiste myydään tyypillisesti pentaani- tai heksaaniliuoksena.

tert-Butyylilitium on erittäin voimakas emäs ja sitä käytetään tähän tarkoitukseen orgaanisen kemian synteeseissä muun muassa litiointireaktioissa ja vaihtolitioinneissa, joissa se reagoi alkyylihalogenidien kanssa muodostaen muita alkyylilitiumyhdisteitä. tert-Butyylilitiumia käytetään myös liittämään muihin yhdisteisiin tert-butyyliryhmiä. Näin valmistetaan muun muassa orgaanisten yhdisteiden suojaukseen käytettävää tert-butyylidimetyylisilyylikloridia. Trialkyyliboraanit reagoivat yhdisteen kanssa muodostaen litiumin trialkyyliborohydridejä.

Lähteet
-------

1. ↑  t-Butyllithium – Substance summary *PubChem*. NCBI. Viitattu 4.4.2014.
2. 1 2 3 4  Ulrich Wietelmann & Martin Steinbild: *,Lithium and Lithium Compounds Ullmann's Encyclopedia of Industrial Chemistry*, John Wiley & Sons, New York, 2014. Viitattu 4.4.2014
3. 1 2 3  Conrad W. Kamienski, Daniel P. McDonald & Marshall W. Stark: *Ziegler-Natta Catalysts, Kirk-Othmer Encyclopedia of Chemical Technology*, John Wiley & Sons, New York, 2001. Viitattu 4.4.2014
4. 1 2  William F. Bailey & Nanette Wachter-Jurcsak: *t-Butyllithium, e-EROS Encyclopedia of Reagents for Organic Synthesis*, John Wiley & Sons, New York, 2009. Teoksen verkkoversio Viitattu 4.4.2014
**Teddy Mark Sime Lučić** (s. 15. huhtikuuta 1973 Biskopsgården, Göteborg) on ruotsalainen jalkapallopuolustaja.

Maajoukkueurallaan Lučić pelasi 86 A-maaottelua  Hän edusti Ruotsia MM-kisoissa 1994, 2002 ja 2006 sekä EM-kisoissa 2000 ja 2004. Saksan MM-kisoihin 2006 maajoukkueuransa lopettaneen Lučićin suurin saavutus sinikeltaisissa oli MM-pronssin voittaminen 1994.

Seuratasolla Lučić on pelannut Ruotsissa, Italiassa, Englannissa ja Saksassa. Ura ulkomailla ei auennut Lučićille ja hänen yrityksensä jäivät puolitiehen. Parhaimmillaan hän pelasi 17 Valioliiga-ottelua Leeds Unitedissa 2002–2003. 

Ruotsin mestaruuden Lučić on voittanut kaudella 1996 IFK Göteborgin paidassa. Kausina 2005–2007 Lučić pelasi Superettanissa BK Häckenin paidassa ollen joukkueen avainhahmoja, kun joukkue oli lähellä nousua Allsvenskaniin kaudella 2007. Lučić palasi Allsvenskaniin kaudeksi 2008 tehtyään sopimuksen IF Elfsborgin kanssa.

Lučićin isä on kroaatti ja äiti suomalainen, kotoisin Taipalsaarelta Lučić puhuu suomea, ruotsia sekä kroatiaa.

Meriitit
--------

* Ruotsin mestaruus: 1996
* Jalkapallon maailmanmestaruuskilpailut
	+ Pronssia 1994
	+ Neljännesvälierät 2002, 2006
* Jalkapallon Euroopan-mestaruuskilpailut
	+ Puolivälierät 2004
	+ Lohkovaihe 2000

Lähteet
-------

1. ↑   (Arkistoitu – Internet Archive)

Aiheesta muualla
----------------

* Leverkusen who's who

Ruotsin joukkue – Jalkapallon MM-kilpailut 1994
1 Ravelli |
2 R. Nilsson |
3 P. Andersson |
4 Björklund |
5 Ljung |
6 Schwarz |
7 Larsson |
8 Ingesson |
9 Thern |
10 Dahlin |
11 Brolin |
12 L. Eriksson |
13 M. Nilsson |
14 Kåmark |
15 Lučić |
16 Limpar |
17 Rehn |
18 Mild |
19 K. Andersson |
20 Erlingmark |
21 Blomqvist |
22 Hedman |
Valmentaja Svensson

Ruotsin joukkue – Jalkapallon MM-kilpailut 2002
1 Hedman |
2 Mellberg |
3 P. Andersson |
4 Mjällby |
5 Michael Svensson |
6 Linderoth |
7 Alexandersson |
8 A. Svensson |
9 Ljungberg |
10 Allbäck |
11 Larsson |
12 Kihlstedt |
13 Antonelius  |
14 Edman |
15 Jakobsson |
16 Lučić  |
17 Magnus Svensson |
18 Jonson |
19 Farnerud |
20 D. Andersson |
21 Ibrahimović |
22 A. Andersson |
23 Isaksson |
Valmentaja Lagerbäck ja Söderberg

Ruotsin joukkue – Jalkapallon MM-kilpailut 2006
1 Isaksson |
2 Nilsson |
3 Mellberg |
4 Lučić |
5 Edman |
6 Linderoth |
7 Alexandersson |
8 A. Svensson |
9 Ljungberg |
10 Ibrahimović |
11 Larsson |
12 Alvbåge |
13 Hansson |
14 Stenman |
15 K. Svensson |
16 Källström |
17 Elmander |
18 Jonson |
19 Andersson |
20 Allbäck |
21 Wilhelmsson |
22 Rosenberg |
23 Shaaban |
Valmentaja Lagerbäck
Pia Wurtzbach vuonna 2016.
**Pia Alonzo Wurtzbach** (s. 24. syyskuuta 1989 Stuttgart, Baden-Württemberg, Saksa) on saksalais-filippiiniläinen näyttelijä, malli ja missi. Hän on vuoden 2015 Miss Universum.

Wurtzbach syntyi saksalaiselle isälle ja filippiiniläiselle äidille Länsi-Saksassa. Perhe muutti Filippiineille hänen ollessaan 5-vuotias. Hänen vanhempansa erosivat hänen ollessaan 11-vuotias ja hänestä tuli perheen elättäjä näyttelijän ja mallin töillä. Wurtzbach puhuu sujuvasti cebuanoa, englantia ja tagalogia sekä alkeellista saksaa.

Osallistuttuaan kahtena aiempana vuotena samaan kilpailuun, Wurtzbach voitti Miss Filippiinit -kilpailun vuonna 2015. Hän edusti maataan Miss Universum -kilpailussa Las Vegasissa 20. joulukuuta 2015. Juontaja Steve Harvey julisti ensin virheellisesti Miss Kolumbia Ariadna Gutiérrezin voittajaksi, mutta palasi lavalle ja korjasi Wurtzbachin olevan oikea voittaja. Wurtzbach on kolmas filippiiniläinen Miss Universum sitten Gloria Diazin voiton vuonna 1969 ja Margarita Moranin vuonna 1973.

Wurtzbach seurusteli filippiiniläis-sveitsiläisen kilpa-ajajan Marlon Stöckingerin kanssa, kunnes he erosivat vuonna 2019. Vuonna 2020 hän ilmoitti seurustelevansa skotlantilaisen yrittäjän Jeremy Jaunceyn kanssa.

Lähteet
-------

1. ↑  Marzon, April Argen Pat B.: Bb. Pilipinas Pia Alonzo Wurtzbach: Cdeo is my second home *Sun Star*.  23.3.2015. Viitattu 3.3.2016. (englanniksi)
2. ↑  Kärppä, Hanna: Miss Filippiinit kruunattiin Miss Universumiksi *Helsingin Sanomat*.  21.12.2015.  Arkistoitu 8.3.2016. Viitattu 3.3.2016.
3. 1 2  Määttänen, Juuso: Näin upealta uusi Miss Universum näyttää *Iltalehti*.  21.12.2015. Viitattu 3.3.2016.
4. 1 2  Duan, Noël: Why Miss Universe Pia Alonzo Wurtzbach Doesn’t Have Time for Drama *Yahoo*.  19.1.2016. Viitattu 3.3.2016. (englanniksi)
5. 1 2  Fisher, Luchina: 5 Things to Know About Miss Universe Pia Alonzo Wurtzbach *ABC*.  21.12.2015. Viitattu 3.3.2016. (englanniksi)
6. ↑  Pia Wurtzbach confirms split with Marlon Stockinger *Life*.  6.12.2019. ABS–CBN News. Viitattu 13.12.2020. (englanniksi)
7. ↑  Pia Wurtzbach confirms dating Jeremy Jauncey *Entertainment*.  2.6.2020. The Inquirer. Viitattu 13.12.2020. (englanniksi)

Aiheesta muualla
----------------

* Kuvia tai muita tiedostoja aiheesta **Pia Wurtzbach** Wikimedia Commonsissa

* Pia Wurtzbach Internet Movie Databasessa. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Bentsoiini** (C14H12O2) on hydroksiketoneihin kuuluva orgaaninen yhdiste eli sen rakenne sisältää sekä hydroksyyli- että ketoryhmän. Yhdistettä käytetään orgaanisissa synteeseissä ja polymeeriteollisuudessa.

Ominaisuudet
------------

Bentsoiini on huoneenlämpötilassa väritöntä tai kellertävää kiteistä ainetta, jonka haju muistuttaa kamferia tai karvasmanteleita. Yhdiste liukenee vain vähän veteen ja paremmin kuumaan kuin viileään veteen. Se liukenee orgaanisiin liuottimiin kuten etanoliin, asetoniin, väkevään etikkahappoon ja kloroformiin.

Bentsoiini on optisesti aktiivinen yhdiste, josta tunnetaan raseemisen seoksen lisäksi puhtaat R-(-)-ja S-(+)-enantiomeerit. R-enantiomeerin ominaiskiertokyky asetoniliuoksessa on  -119,2 ° ja S-enantiomeerin ominaiskiertokyky on +120,5 °. Enantiomeerit voidaan erottaa toisistaan valmistamalla niistä hapan ftalaattiesteri, joka muodostaa diastereomeerisen suolan (+)-kinidiinin kanssa. Nämä iastomeeriset suolat voidaan erottaa toisistaan niiden erilaisten liukoisuusominaisuuksien vuoksi.

Valmistus ja käyttö
-------------------

Bentsoiinia valmistetaan kondensoimalla bentsaldehydiä syanidien kuten kaliumsyanidin läsnä ollessa. Tätä reaktiota kutsutaan bentsoiinikondensaatioksi.

Tärkein bentsoiinin käyttökohde on sen hapetus bentsiiliksi, jota käytetään polymerointireaktioissa fotoinitiaattorina erityisesti valmitettaessa polyestereitä. Tähän tarkoitukseen voidaan käyttää myös bentsoiinia tai siitä saatavia bentsoiinieettereitä.

Lähteet
-------

1. ↑  Benzoin – Substance summary *PubChem*. NCBI. Viitattu 15.7.2014.
2. 1 2 3 4 5  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 301. Helsinki: Consalen Consulting, 2009. ISBN 978-952-92-5627-3.
3. ↑  Bentsoiinin kansainvälinen kemikaalikortti Viitattu 15.7.2014
4. 1 2 3 4  Hardo Siegel & Manfred Eggersdorfer: *Ketones, Ullmann's Encyclopedia of Industrial Chemistry*, John Wiley & Sons, New York, 2000. Viitattu 15.7.2014
5. 1 2 3  Thomas Scott, Mary Eagleson: *Concise encyclopedia chemistry*, s. 122. Walter de Gruyter, 1994. ISBN 978-3110114515. Kirja Googlen teoshaussa (viitattu 15.7.2014). (englanniksi)
6. 1 2  Jarl L. Opgrande, Edward E. Brown, Martha Hesser & Jerry Andrews: *Benzaldehyde, Kirk-Othmer Encyclopedia of Chemical Technology*, John Wiley & Sons, New York, 2003. Viitattu 15.7.2014
Lähellä oleva kuuropilvi, *Cumulonimbus incus*. Pilvestä näkyy kuituinen alasin yllä ja se, mistä ukkospilvi tunnetaan, tumma alaosa. Pilven edessä näkyy kumpukerrospilvi *Stratocumulus*. Joskus *Stratocumulus* peittää Cumulunimbuksen kokonaan.
Kaukainen, *Cumulonimbus calvus*, joka ei tule kohti. Jos tämän näköinen pilvi tulisi kohti, sateeseen ja/tai ukkoseen olisi aikaa 1-2 tuntia.
**Iltapäiväkuuro** syntyy, kun aurinko lämmittää kosteaa ilmaa, joka nousee ylös muodostaen kuuropilviä.
Tämä vaatii ilmakehältä epävakaisuutta. Iltapäivällä auringon ohitettua lakipisteensä on lämpimintä, sillä ilma reagoi auringon lämmittävään vaikutukseen viiveenä. Iltapäiväkuuroja lienee eniten kolmen–seitsemän aikaan.

Iltapäiväkuurot ovat lyhytkestoisia rankkoja kaatosateita, mutta niitä voi syntyä tiheään niin, että, kun yksi kuuro menee ohi, toinen tulee heti päälle. Kesällä nimenomaan heinäkuussa iltapäiväkuuroihin liittyy monesti ukkosta. Iltapäiväkuuroja on yleensä heinäkuussa. Taivaan täyttävien kumpupilvien kasvaminen leveyttään korkeammaksi enteilee iltapäiväkuuroja, samoin taivaansinen samea sävy. Sadekuuroja ei estä ns. yläinversio, joka monesti estää ukkosen kehittymisen.

Valtavan, möykkymäisen Cumulus congestuksen ilmaantuminen taivaalle suunnilleen pilvien tulosuuntaan on melko lähellä olevien iltapäiväkuurojen merkki keväällä, kesällä tai syksyllä varsinkin, jos pilviä on useita. Vielä selvempi merkki on pienenkin kuituisuuden ilmestyminen pilvien yläosiin. Sade ja ukkonen ovat silloin korkeintaan muutaman tunnin päässä. Viimeinen varoitus lähestyvästä iltapäiväkuurosta ovat tumma-alareunaiset, yleensä tummina tai vaaleanharmaina melko pystysuorina viiruina näkyvä sade.
Kaukana olevista kuuropilvistä joskus olla vaikea sanoa, osuuko satava pilvi pään päälle vai ei.
Kannattaa tarkkailla itse kumpupilvien kulkusuuntaa, niiden alapuolella olevat pienet pilvet liikkuvat kokonaan eri suuntaan.

Katso myös
----------

* Cumulonimbus calvus
* Cumulonimbus incus
* Cumulus congestus

Lähteet
-------

1. ↑  Erkki Harjama, Onko huomenna pouta, 1986, Kirjapino R. Lunkka (sivu 62)
**Pimeliinihappo** eli **heptaanidihappo** (C7H12O4) on dikarboksyylihappoihin kuuluva orgaaninen yhdiste. Yhdistettä käytetään polymeeriteollisuudessa polyesterien ja polyamidien valmistuksessa.

Ominaisuudet
------------

Pimeliinihappo on huoneenlämpötilassa valkoista kiteistä ainetta. Yhdiste liukenee kohtalaisesti veteen ja myös orgaanisiin liuottimiin kuten etanoliin, dietyylieetteriin ja kuumaan bentseeniin. Muiden karboksyylihappojen tavoin aineen vesiliuos on heikko happo. Kuumennettaessa pimeliinihappoa noin 300 °C lämpötilaan se helposti dekarboksyloituu ja syklisoituu sykloheksanoniksi..

Valmistus
---------

Pimeliinihappoa saadaan yhdessä monien muiden dikarboksyylihappojen kanssa hapettamalla rasvoja ja rasvahappoja kuten palmitiinihappoa. Selektiivisesti yhdistettä voidaan syntetisoida hapettamalla sykloheptanonia dityppitetraoksidin avulla , hapettamalla 1,7-heptaanidiolia, kondensoimalla sykloheksanonia dietyylioksalaatin kanssa ja dekarboksyloimalla ja hydrolysoimalla muodostunut tuote emäksisissä olosuhteissa, hydrolysoimalla pimelonitriiliä tai pelkistämällä salisyylihappo natriumin avulla ja hydrolysoimalla muodostuva tetrahydrosalisyylihappo.

Pimeliinihappoa voidaan käyttää polyestereiden ja polyamidien valmistuksessa. Esimerkiksi Nylon-5,7:ää valmistetaan pimeliinihapon ja kadaveriinin välisellä reaktiolla. Pimeliinihappoa voidaan käyttää myös lääke- ja aromiaineiden valmistuksessa.

Lähteet
-------

1. ↑  Pimelic Acids – Substance summary *PubChem*. NCBI. Viitattu 10.8.2014.
2. 1 2 3 4 5 6 7  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 431. Helsinki: Consalen Consulting, 2009. ISBN 978-952-92-5627-3.
3. 1 2 3  Thomas Scott, Mary Eagleson: *Concise encyclopedia chemistry*, s. 837. Walter de Gruyter, 1994. ISBN 978-3110114515. Kirja Googlen teoshaussa (viitattu 10.8.2014). (englanniksi)
4. 1 2  Robert W. Johnson, Charles M. Pollock & Robert R. Cantrell: *Dicarboxylic Acids, Kirk-Othmer Encyclopedia of Chemical Technology*, John Wiley & Sons, New York, 2010. Viitattu 10.8.2014
5. 1 2  Boy Cornils & Peter Lappe: *Dicarboxylic Acids, Aliphatic, Ullmann's Encyclopedia of Industrial Chemistry*, John Wiley & Sons, New York, 2010. Viitattu 10.8.2014

Aiheesta muualla
----------------

* Human Metabolome Database (HMDB): Pimelic acid (englanniksi)
* DrugBank: Pimelic acid (englanniksi)
* Kyoto Encyclopedia of Genes and Genomes (KEGG): Pimelic acid (englanniksi)
* ChemBlink: Pimelic acid (englanniksi)
**Cesar Ricardo Bressani Castignoli** (28. syyskuuta 1926 – 30. tammikuuta 2015 Ciudad de Guatemala) oli guatemalalainen ravitsemustieteilijä.

Bressani syntyi italialaisten maahanmuuttajien poikana. Hän suoritti varhaisimmat korkeakouluopintonsa Guatemalassa ja sai sitten maisterin oppiarvon biokemiassa Iowan osavaltionyliopistosta vuonna 1951. Tohtoriksi hän väitteli Purduen yliopistossa Indianassa vuonna 1956. Bressani työskenteli vuoteen 1991 saakka Väli-Amerikan ja Panaman ravitsemuksen instituutissa (INCAP). Vuonna 1992 hän siirtyi Universidad del Valle de Guatemalaan, ja vuonna 1998 hän perusti Elintarviketieteen ja -teknologian tutkimuskeskuksen (CECTA), jossa työskenteli kunnes jäi eläkkeelle vuonna 2012. Bressani tuli tunnetuksi ratkaisujen kehittämisestä aliravitsemusta vastaan. Hän loi 1950-luvulla proteiinilisä Incaparinan. Bressani edisti voimakkaasti käsitystään perinteisen guatemalalaisen ruokavalion tarjoaman proteiinimäärän riittävyydestä terveyden kannalta.

Bressani toimi viiden vuoden ajan 1990-luvulla *Archivos Latinoamericanos de Nutrición* -lehden (ALAN) päätoimittajana. Hänen nimissään oli yli kolmesataa henkilökohtaista julkaisua lukuisissa kansainvälisissä tiedejulkaisuissa. Bressani oli Yhdysvaltain kansallisen tiedeakatemian ulkomaalainen kirjeenvaihtajajäsen. Hän sai urallaan lukuisia palkintoja ja tunnustuksia eri maista. Vuonna 1984 Bressanille myönnettiin Maailman kulttuurineuvoston ensimmäinen Albert Einstein -tiedepalkinto Meksikon Monterreyssa. Palkinto myönnettiin hänelle työstä ravitsemustilanteen parantamiseksi Latinalaisessa Amerikassa ja uurastuksesta maatalouden tuotannon parantamiseksi siellä. Vuonna 2003 Bressani sai Danone Instituten kansainvälisen ravitsemuspalkinnon. Bressani oli Purduen yliopiston ja Universidad del Valle de Guatemalan kunniatohtori. Hän sai Quetzal-ritarikunnan (Orden del Quetzal) suurristin.

Bressani kuoli sairaskohtaukseen tammikuussa 2015.

Lähteet
-------

1. 1 2 3 4 5  Noel W. Solomons, Monica N. Orozco-Figueroa, Dr. Ricardo Bressani, Former Associate Editor of the Food and Nutrition Bulletin: 1926–2015 Sage Journals, viitattu 7.12.2023
2. 1 2 3 4  Edwin Castro, Ángel Elías, El país pierde a dos genios Prensa Libre 31.1.2015, viitattu 7.12.2023
3. ↑  Dr. Ricardo Bressani World Cultural Council, viitattu 7.12.2023
4. ↑  Dr. Ricardo Bressani, 2003 Awardee Danone Institute, viitattu 7.12.2023
**Komi-san wa, komyushō desu** (jap. 古見さんは、コミュ症です) on Tomohito Odan manga, johon perustuva anime-versio on alkanut lokakuussa 2021 (englanniksi engl. *Komi Can’t Communicate*). Anime-sovituksen tekijä on OLM Studio.
Mangan pohjalta on ilmoitettu tehtävän myös live-näytelty versio, jossa on kahdeksan jaksoa.

Mangan julkaisu alkoi vuonna 2016 *Weekly Shōnen Sunday* -lehdessä. Mangasta on julkaistu 23 *tankōbon*-kirjaa.

Juoni
-----

Sarjan päähenkilö on Shōko Komi, josta tulee ensimmäisenä koulupäivänä suosittu kauneutensa vuoksi, mutta jolla on vaikeuksia kommunikoida muiden kanssa. Shōkon vieressä istuva Hitohito Tadano saa selville Komin vaikeudet. Hitohito päättää auttaa Shōkoa tämän tavoitteessa saada sata ystävää ja jotta hän pääsee yli kommunikaatiovaikeuksistaan.

Lähteet
-------

1. 1 2  Komi-san wa, Comyushou desu. *myanimelist.net*. Viitattu 28.10.2021. (englanniksi)
2. 1 2 3 4  Komi Can’t Communicate Gets Anime Adaptation Coming October 2021 *jotaku.net*.  11.5.2021. Viitattu 28.10.2021. (englanniksi)
3. ↑  Komi Can't Communicate Manga Gets Live-Action Series on September 6 *animenewsnetwork.com*.  22.7.2021. Viitattu 28.10.2021. (englanniksi)
4. ↑  Komi Can't Communicate (manga) *animenewsnetwork.com*. Viitattu 28.10.2021. (englanniksi)
5. ↑
6. ↑  Komi Can't Communicate (manga) *animenewsnetwork.com*. Viitattu 28.10.2021. (englanniksi)
**Karl William Tanner** (sukunimi vuoteen 1904 **Tarvainen**, 17. toukokuuta 1884 Kuopio – 1940 jälkeen Neuvostoliitto) oli suomalainen mekaanikko, Suomen Ammattijärjestön luennoitsija ja sosialistisen työväen ja pienviljelijäin eduskuntaryhmän kansanedustaja.

Tannerin vanhemmat olivat postiljooni Albin Tarvainen ja Kristina Elisabet Räsänen. Hän kävi kansakoulun ja työskenteli mekaanikkona Suomessa, Kanadassa, Yhdysvalloissa ja Neuvostoliitossa. Tanner erotettiin valtionrautateiden koneosastolta 1910 ja hän oli eri maissa yhteensä 13 eri vankilassa. Hänet tuomittiin Yhdysvalloissa vuonna 1918 vakoilulain rikkomisesta 5 vuodeksi vankeuteen ja karkotettiin maasta 1922 armahduksen jälkeen. Tanner siirtyi ensin Neuvostoliittoon ja sieltä 1923 Suomeen. 

Suomessa Tanner toimi Suomen ammattijärjestön luennoitsijana vuodesta 1925 ja oli valtiollisten vankien huoltoyhdistyksen järjestäjänä 1927. Hän oli sosialistisen työväen ja pienviljelijäin eduskuntaryhmän kansanedustajana 1927–1930 edustaen Viipurin läänin itäistä vaalipiiriä. Tanner palasi Neuvostoliittoon 1930 ja siellä hän oli Kominternin palveluksessa ja vuonna 1935 hän toimi Lenin-koulun luennoitsijana ja Kalininin kellotehtaan johtajana. 

Tanner vangittiin vuonna 1935 ja tuomittiin "vastavallankumouksellisesta toiminnasta" viiden vuoden vankeusrangaistukseen. Hän kärsi tuomiotaan Vienanmeren–Itämeren kanavan vankileirillä, josta hänet siirrettiin vuonna 1937 Komin tasavallan Uhtižemlagille. Tanner vapautettiin vuonna 1940. Hänen maineensa palautettiin vuonna 1957.

Lähteet
-------

1. ↑  Tanner Viljam *Otkrytyi spisok*. Viitattu 6.10.2019.

* .aspx William Tanner *Suomen kansanedustajat*. Eduskunta.

Työväen ja pienviljeläin eduskuntaryhmän kansanedustajat

|  |  |  |  |  |
| --- | --- | --- | --- | --- |
| 

| * n
* k
* m
Työväen ja pienviljelijäin eduskuntaryhmän kansanedustajat 1927–1929 |
| --- |
|  |
| Eduskuntaryhmä(20) | 
* Asikainen
* Enne (1927–1928)
* Hämäläinen
* Isaksson
* Kulmala
* Latva (1927–1928)
* Lehtonen (1927)
* Lehtinen (1927–1929)
* Liedes
* Myllymäki
* Pekkala
* Perälä (1928–1929)
* Ramstedt
* Riihimäki
* Rosenberg
* Savenius
* Savolainen
* Strengell (1928–1929)
* Tabell
* Tanner
* Turunen
* Urpilainen
* Virta

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Työväen ja pienviljelijäin eduskuntaryhmän kansanedustajat 1929–1930 |
| --- |
|  |
| Eduskuntaryhmä(23) | 
* Halén
* Kallio (1929–1930)
* Kulmala
* Kyhälä
* Lehto
* Liedes
* Meriläinen
* Myllymäki
* Mäenpää (1930)
* Pekkala
* Perälä
* Pohjaranta
* Riihimäki
* Rosenberg
* Rötkö
* Salo
* Strengell
* Tabell
* Talvio
* Tanner
* Turunen
* Urpilainen
* Virta
* Väisänen

 |

 |



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |
**Kyrgyz Tuusu** (Кыргыз Туусу, "Kirgiisilippu") on Kirgisian pääkaupungissa Biškekissä ilmestyvä kirgiisinkielinen sanomalehti.

Lehti perustettiin Taškentissa vuonna 1924 nimellä *Erkin-Too* ("Vapaat vuoret"). Se siirtyi Biškekiin seuraavan vuoden alussa. Lehden nimenä oli *Kyzyl Kyrgyzstan* ("Punainen Kirgisia") vuodesta 1927 ja *Sovettik Kyrgyzstan* ("Neuvosto-Kirgisia") vuodesta 1956. Sitä julkaistiin aluksi arabialaisella, vuodesta 1927 latinalaisella ja vuodesta 1940 kyrillisellä kirjaimistolla.

*Sovettik Kyrgyzstan* oli neuvostoaikana Kirgisian kommunistisen puolueen sekä Kirgisian sosialistisen neuvostotasavallan korkeimman neuvoston ja ministerineuvoston äänenkannattaja. Kuudesti viikossa ilmestyneen lehden painosmäärä oli 127 000 kappaletta vuonna 1980. Sen rinnalla ilmestyi venäjänkielinen päivälehti *Sovetskaja Kirgizija*.

Lehti sai nimen *Kyrgyz Tuusu* Kirgisian itsenäistyttyä vuonna 1991. Se on maan hallituksen äänenkannattaja. Kahdesti viikossa ilmestyvän lehden painosmäärä oli 4 400 kappaletta marraskuussa 2023.

Lähteet
-------

1. 1 2  *Kyrgyz Sovet Entsiklopedijasy, t. 5*, s. 352–342. Frunze: Kyrgyz Sovet Entsiklopedijasynyn bašky redaktsijasy, 1980.
2. ↑  *Kirgizskaja Sovetskaja Sotsialistitšeskaja Respublika: Entsiklopedija*, s. 276–278. Frunze: Glavnaja redaktsija Kirgizskoi Sovetskoi Entsiklopedii, 1982.
3. ↑  Kakišov, K. K.: Tipologitšeskije osobennosti respublikanskoi gazety "Kyrgyz Tuusu".  *Filologitšeskije nauki. Voprosy teorii i praktiki*, 1/2017, s. 27–29. Artikkelin verkkoversio.
4. ↑  Julkaisutiedot (sivu 15) *Kyrgyz Tuusu*.  21.11.2023. Viitattu 15.12.2023.

Aiheesta muualla
----------------

* Lehden sivusto
AIM. Taiteilijan näkemys.
**AIM** (Aeronomy of Ice in the Mesosphere) on NASAn tiedesatelliitti, joka laukaistiin avaruuteen 25. huhtikuuta 2007 Pegasus XL -kantoraketilla, joka lähti Lockheed L-1011 -lentokoneesta, joka lähti Vandenbergin lentotukikohdasta .

AIM kuuluu NASAn SMEX-satelliittiohjelmaan, se on SMEX 9. Sen mukaan satelliitti tutkii 80 kilometrin korkeudella ilmakehässä (mesosfäärissä) esiintyviä jääpilviä (Polar Mesospheric Cloud eli PMC). Näillä saattaa olla kohtalaisen suuri merkitys kalottialueiden säälle.

Satelliitin mittalaitteet ovat 

* SHIMMER eli Spatial Heterodyne IMager for MEsospheric Radicals. Se mittaa ilmakehän vesi-, OH- ja lämpötilajakaumaa ja PCM-jääpilviä
* CDE eli Cosmic Dust Experiment. Se mittaa kosmista pölyä.
* CIPS eli Cloud Imaging and Particle Size. Se mittaa partikkeleita, gravitaatioaaltoja ja PCM-pilviä eli vaikuttaa olevan monipuolinen laite.
* SOFIE eli Solar Occultation For Ice Experiment. Mittaa vettä, typpimonoksidia, otsonia, metaania, hiilidioksidia, lämpötilajakaumaa ja PCM-pilviä.

Lähteet
-------

1. ↑ . Viitattu 20.7.2014